《纪圣诗》
宋代·宋祁

沙麓披祥牒，金刀袭裔昆。
嫔虞冠妫汭，生子首姜嫄。
自昔仪椒冠，乘时正翟轩。
袆褕躬象服，黄老好名言。
慈荫天同广，柔风律并暄。
露光流月姊，秘纬应星鼋。
嗣统开横兆，遵遗奉寿原。
爱亲周道始，加太汉仪尊。
参务丝言慎，临朝玉色温。
从容携日月，指顾靖乾坤。
尽散脂田邑，亲缲茧舍盆。
纪功彤管史，贻训濯龙门。
宝稼兴东户，佳兵戢左鞬。
万灵翔气辨，五始匝春元。
夜陨西方雨，神清积石源。
良时标历凤，延祝动廷鸳。
缫玉虹光射，丝囊露采翻。
斋科蕊珠馆，供会佛家园。
荐寿超千劫，同寅望九阍。
南风来助曲，北斗下临罇。
瑞鉴红摇旭，香罂碧袅昏。
钦承子道至，奉养母仪敦。
雉翣横霏雾，仙盘滟瑞暾。
紫云回幄影，银蒜动钩痕。
我有吹笙宴，朝均湛露恩。
伻图迈明辟，杂霸掩曾孙。
束帛沾群后，张旜答树惇。
思贤君子荇，循法大夫繁。
赆贝南浮海，邦图北际鲲。
此时归宝算，仙石奉绵存。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。